รถนำเข้าขายดีดันกรมศุลเก็บภาษีเกินเป้าหมาย
คนซื้อรถยนต์นำเข้าสวนกระแสเศรษฐกิจตก ดันยอดเก็บภาษีกรมศุลกากร 7 เดือนแรกของปีงบประมาณ 2562 เกินเป้าหมาย
12 พ.ค. 2562

คนซื้อรถยนต์นำเข้าสวนกระแสเศรษฐกิจตก ดันยอดเก็บภาษีกรมศุลกากร 7 เดือนแรกของปีงบประมาณ 2562 เกินเป้าหมาย
นายกฤษฎา จีนะวิจารณะ อธิบดีกรมศุลกากร เปิดเผยว่า การเก็บภาษีของกรมเดือน เม.ย. 2562 เกินกว่าเป้าหมายจำนวนมาก ทำให้การเก็บภาษีในรอบ 7 เดือนแรกของปีงบประมาณ 2562 เก็บได้ 6.44 หมื่นล้านบาท สูงกว่าเป้าหมายตามเอกสารงบประมาณ 6,027 ล้านบาท สูงกว่าช่วงเดียวกันปีก่อน 1,097 ล้านบาท และสูงกว่าคาดการณ์ที่กระทรวงการกำหนด 1,327 ล้านบาท เนื่องจากการมีการนำเข้ารถยนต์มาขายในประเทศจำนวนมาก ส่วนหนึ่งเนื่องจากมีมหกรรมขายรถยนต์ต่อเนื่อง
"เป็นครั้งแรกที่กรมศุลกากรเก็บภาษีได้เกินเป้าหมายทั้ง 3 เป้าหมาย ทำให้มั่นใจว่าทั้งปีกรมศุลกากรจะเก็บภาษีได้รวมมากกว่า 1 แสนล้านบาท ที่กำหนดไว้ในเอกสารงบประมาณ" นายกฤษฎา กล่าว
สำหรับปีงบประมาณ 2563 กรมศุลกากรได้รับเป้าหมายให้เก็บภาษี 1.02 แสนล้านบาท เพิ่มขึ้นจากปีงบประมาณ 2562 เนื่องจากกรมมีการเพิ่มประสิทธิภาพและป้องกันการรั่วไหลของการเสียภาษีได้ดีขึ้น
ทั้งนี้กระทรวงการคลังรายงานผลการเก็บภาษีของกรมศุลกากรในรอบ 6 เดือนของปีงบประมาณ 2562 เก็บได้ 5.22 หมื่นล้านบาท สูงกว่าช่วงเดียวกันปีก่อน 417 ล้านบาท และสูงกว่าที่กระทรวงการคลังคาดการณ์ 72 ล้านบาท